
<<BIOGRAFIA FIULUI LUI DUMNEZEU>>, 
A <<BLÂNDULUI NAZARINEAN>>  
ÎN CONŞTIINŢA LUI EMINESCU 
 
Aceste numiri sacre: “Biografia Fiului lui Dumnnezeu”...”biografia  
Blândului Nazarineam răstignit” îi aparţin poetului. Odată cu frumuseţea 
expresiei ele sunt mărturii de fond cuprinse în articolul „Şi iarăşi bat la 
poartă” publicat în ziarul Timpul din 12 aprilie 1881, în ajunul Sfintelor 
Paşti (M. Eminescu, Opere, Ed. Academiei, XII, p. 134). 
În eseul nostru dorim să punem în lumină mai ales ideile esenţiale din acest 
articol pascal care dezvăluie pe de o parte, adânca înţelegere a Evangheliei  
la care a ajuns poetul nostru naţional la vârsta maturităţii lui creatoare, şi, pe 
de o parte, originalitatea lui genială afirmată de această dată din unghiul 
spiritualităţii creştine-ortodoxe. 
Mesajul cardinal pe care Eminescu ni-l adreseaza aici e cuprins în vizionara 
formulă: „Iată, 2000 de ani, aproape, de când biografia Fiului lui 
Dumnezeu e cartea după care se creşte omenirea”. Şi precizează: ”Ea a  
ridicat popoare din întuneric..., le-a constituit pe principiul iubirii 
aproapelui”. Într-o Europă care de la Renaştere se îndepărtase de la axul 
central al istoriei: Întruparea Fiului lui Dumnezeu şi orientase conştiinţele 
către modele din antichitate, Eminescu restaurează sensul istoriei, autentic şi 
profund, în Evanghelie, în Hristos. El observă adânc: „Învăţăturile lui 
Buddha, viaţa lui Socrat şi principiile Stoicilor, cărarea spre virtute a 
chinezului La-O-Tse deşi asemănătoare cu învăţămintele creştinismului, 
n-au avut atâta influenţă, n-au ridicat pe om ca Evanghelia, această 
simplă şi populară biografie a Blândului Nazarinean, a cărui inimă a fost 
străpunsă de cele mai mari dureri morale şi fizice şi nu pentru El, ci 
pentru binele  şi mîntuirea altora”. În căutările proprii, prin studiile de la 
Viena şi Berlin însoţite neîncetat de lectura personală, spiritul lui „al cărui 
foc nu-l puteau stinge toate apele mării”, el evocă în articolul său gândirea 
unor mari personalităţi care au călăuzit lumea antichităţii. Pentru a-i tâlcui 
puţin gândirea ne îngăduim a abserva: Eminescu înţelegea că deşi Buddha 
era un demolator de idoli, dar negarea lumii şi a istoriei nu oferea o soluţie 
autentic mântuitoare pentru lume.- „Cărarea spre virtute a lui La-O-Tse”, era 
doar „o morală a neintrevenţiei, o mistică destinată înţelepţilor retraşi din 
lume”.-Un stoic, precizează el, ar fi suferit chinurile lui Hristos dar le-ar fi 
suferit cu mândrie şi dispreţ de semenii lui. Şi Socrat-adaugă, „a băut 

paharul de venin, dar l-a băut cu nepăsarea caracteristică  virtuţii civice a 
antichităţii”. 
În comparaţie cu o asemenea viziune a spiritualităţii antice i se revelează lui 
Eminescu icoana lui Hristos în unicitatea ei mântuitoare. Şi, cu ascuţişul 
spiritului său merge spre adâncul Tainei Crucii: „nu nepăsare, nu dispreţ ; 
suferinţa şi amărăciunea întreagă a morţii au pătruns inima Mielului 
simţitor şi, în momentele supreme, a încolţit -s-a revelat- iubirea în inima 
Lui şi şi-a încheiat viaţa pământească cerând de la Tatăl Său din Ceruri 
iertarea prigonitorilor”. În acest act al iertării mântuitoare i se revelează 
deodată Dumnezeirea în Hristos şi unicitatea operei, a crucii lui în lume, în 
istorie. Inspirat, tocmai din contemplarea Jertfei de pe Cruce, Eminescu îi 
exprimă adevăratul sens cu o forţă uimitoare definind: „Astfel, a se sacrifica 
pe Sine pentru semenii săi nu din mândrie, nu din sentiment de datorie 
civică ci din iubire, a rămas de atunci cea mai înaltă formă a existenţei 
umane”. Taina Crucii lui Hristos ni se revelează aici din ultima adâncime ; a 
exista în adevăr înseamnă a exista în iubire: „Dumnezeu este iubire” (Ioan 
4, 8). Iisus Hristos, Dumnezeu şi Om arată lumii iubirea drept lege a 
existenţei, descoperind-o viu ca iubire divină întrupată suprem în experienţa 
tragic-sublimă a Golgotei. 
Iar acest act revelator se înscrie nu doar într-un plan etic-filozofic:”...E 
uşoară credinţa că prin percepte teoretice de morală, prin ştiinţă, oarecum, 
omul se face mai bun”, observă Eminescu. El gândeşte fundamental, din 
planul ontologic al fiinţei lumii bolnave. Cuvintele care urmează ating 
esenţa:” Iubirea, invocă poetul, este acel sâmbure de adevăr care dizolvă 
adânca dizarmonie şi asprimea luptei pentru existenţă ce bântuie natura 
întreagă”. S-ar putea spune că un poet al iubirii nu poate gîndi şi vorbi decât 
aşa. Numai că aici, iubirea, principiu al existenţei şi al vieţii forează într-un 
sol mult mai adânc şi ca o soluţie universală, răspunzând la marile întrebări 
şi teme existenţiale, filosofice, sociale, economice ale epocii. Să proclami 
iubirea drept principiu absolut de vindecare într-o lume în care, pe acea 
vreme, Darwin propovăduia în biologic „selecţia naturală şi lupta pentru 
existenţă”, iar Marx  în „ social şi economic” „ura şi lupta de clasă”, pe care 
Eminescu o evocase în „Împărat şi proletar”. Iar ceva mai târziu Nietzsche 
proclama drept model „ supraomul” realizat prin violenţă, voluptate şi forţă. 
Aici se dezvăluie intr-adevăr viziunea lui unică, genială, şi opoziţia, curajul 
de a afrma iubirea într-o lume care se manifesta radical altfel. Glasul lui însă 
purcede din Duhul Adevărului etern. 
După aceasta extraordinară sinteză de gândire în care poetul cugetă ca şi un 
adânc teolog ortodox, pentru că în Apus Jertfa Crucii era văzută doar ca o 
„satisfacţie” oferită de Fiul-Părintelui ceresc pentru ofensa făcută de păcatul 

omului, sau de o „ispăşire”; mai departe, el trece şi la aspectele practice, 
pedagogice, ale vieţii, pe care le întemeiază biografia Mântuitorului. „ E 
uşoară credinţa, spune el, că prin precepte teoretice de morală, prin ştiinţă, 
oarecum, omul se poate face mai bun: omul trebuie să aibă înaintea lui un 
om ca tip de perfecţiune după care să-şi manifeste caracterul şi faptele...”.  
„ Or, creşterea lumii nouă se datoreşte prototipului omului moral, Iisus 
Hristos”.-Evocând spiritul epocii, el mai arată: „ Chiar dacă filosofeme 
materialiste” se situează „contra părţii dogmatice a Bibliei...caracterele se 
cresc sub influenţa biografiei lui Hristos”. Iar „misiunea şcoalelor”, fără a 
omite „cultura minţii” e totodată „creşterea caracterului”. De aici 
„importanţa biografiei lui Hristos pentru inimile unei omeniri veşnic 
renăscânde...Pentru a fi buni, pentru a se respecta unii pe alţii şi a-şi veni 
unul altuia în ajutor oamenii...au nevie de religie”. Se înţelege, numai 
bunătate naşte bunătate. 
De la această modelare a insului, a persoanei, Eminescu trece la sfera mai 
largă a societăţii, a statului. În acelaşi orizont sacru el observă judicios 
„marea deosebire între vechiul stat păgân şi statul creştin”. De o însemnătate 
capitală este aici unghiul critic din care el priveşte „statul păgân...ca product 
al naturii supus aceloraşi legi...aceluiaşi complex de lupte pentru existenţa 
individuală şi colectivă ca şi natura”, natură prihănită propriu-zis de păcat 
întrucât ea însăşi prin obârşia ei a fost bună ca operă a lui Dumnezeu. 
Formula însă  de „stat ca product al naturii” îl arată pe Eminescu foarte 
informat în domeniul filosofiei ştiinţei. Precum se ştie duhul păgân şi ateu al 
Renaşterii operase şi această anomalie, anume: făcuse natura producătoare 
de legi-din sinea ei. Montesquieu (1689-1785) definea chiar legile ca            
„ raporturi necesare care derivă din natura lucrurilor” („Spiritul legilor”). Un 
savant ca Robert Boyle (1627-1691) atrăgea însă atenţia asupra acestei erori 
fundamentale care se urzea, judecând logic: „Corpurile neînsufleţite, spre 
exemplu planetele, sunt cu totul incapabile să înţeleagă ce este o lege. Deci 
şi acţiunile acestor corpuri sunt produse de o putere reală-Dumnezeu şi nu de 
legi”(cf. Jan Marejko, Cosmologie et politique, Lausanne, 1989, p. 12). 
Pentru Eminescu problema avea un impact socio-politic acut. El sesiza, în 
concepţia de „ stat product al anturii”, legătura cu concepţia darwinistă a 
epocii, a luptei pentru existenţă şi selecţiei în natură, metamorfizată social de 
Marx în lupta dintre clase prin „exploatarea de către cel puternic a celui 
slab”. Socialiştii utopici, au văzut precum se ştie rezolvarea problemei prin 
lupta fratricidă. Tocmai acest mod de a privi devenirea istoriei a dus la cel 
mai inuman şi sângeros secol cel al XX-lea cu războaie mondiale şi lagăre 
de asasinat în masă. 

Eminescu avea şi el în vedere cercetarea ştiinţifică a naturii care poate 
contribui la îmbunătăţirea stării materiale. Dar în viziunea lui edificarea 
societăţii şi a statului nu se putea face plecând de la „natură” ci de la resortul 
temeiului ei divin-uman, creştin. „Menirea monarhiei creştine,afirmă el, e a 
modela asprimea legilor inerente statului prin apărarea celui slab de 
exploatarea celui puternic”. Mai profund încă, el observă această 
compensaţie: „celor puternici, oamenilor politici li se cere, sau o mare 
inteligenţă sau un mare caracter, care să compenseze munca societăţii-
munca celor mulţi care-i susţine”. Şi precizează: „Acesta ar fi idealul 
monarhiei creştine şi ar fi misiunea Bisericii de a răspândi acest sentiment 
şi-n clasele de jos şi-n cele de sus”. Viziunea lui apare ca o simfonie, în care 
cităm: „ clasele superioare au datoria să strângă cât mai multă cultură pentru 
a uşura munca celor de jos”, pentru a realiza, se înţelege împreună, „binele 
moral şi material”. Prin asemenea judecăţi de valoare, soluţii politice, el se 
manifestă în poziţia unui spirit vizionar extraordinar, cel puţin tot atât de 
genial şi singular, ca şi în opera poetică, la care  dacă toţi oamenii politici 
români ar fi luat aminte s-ar fi evitat, cel puţin la noi, tragediile acestui secol. 
Dar să nu se piardă o clipă din vedere ca această viziune autentic-salvatoare 
la Eminescu îşi are drept fundament armonia între „religie” şi „ştiinţele 
naturii”. Şi tocmai separarea ostilă a acestor două domenii şi valori ale 
condiţiei umane a produs suferinţe inimaginabile în istorie. Eminescu a 
văzut în ultimă adâncime faptul răscumpărător, mântuitor al lui Hristos. El a 
văzut în „ suferinţele de moarte ale dascălului şi modelului nostru Iisus 
Hristos... sâmburul veşnicului adevăr semănat în lume de Nazarineanul 
răstignit”. A înţeles  şi faptul că acte asemănătoare jertfei lui Hristos se cer 
„...în momente excepţionale, de la eroi şi martiri”, dar fiecare compensând 
sacrificiul, aportul lor, prin muncă”. Numai   aşa, ne încredinţează el, 
“Domnul va petrece în mijlocul nostru, precum adeseori cu bucurie au 
petrecut în mijlocul puternicilor şi religioşilor noştri străbuni”. 
Conştiinţa lui Eminescu când împărtăşea în scris acest haric mesaj, era plină 
desigur de prezenţa „religioşilor străbuni”. Domnitori, ierarhi, simpli 
credincioşi. Cred că ar trebui să se observe mai mult gândirea poetului de 
până în 1874 când îşi încheie oarecum informarea de prin opiniile, curentele 
şi şcolile lumii; şi perioada de după acest an, când, în ţară, ca bibliotecar, 
revizor şcolar şi ziarist, spiritul său petrece acum în etosul românesc şi 
ortodox. Cînd peste „ mii de valuri...ţărmuri înflorite, cu palate şi 
cetăţi...frunţi pline de gânduri care caută în lume şi în vreme adevăr...”, 
când, după ce le-a străbătut şi s-au agonosit de-a valma şi parcă toate „i-au 
înnegrit catapeteasma lumii în adânc” în sufletul lui se redeschide acum 
„grădina”, raiul copilăriei cu pajiştile şi izvoarele natale, cu mânăstirile şi 

chipurile de maici şi călugări. Iar memoria sacră, originară, se adapă de 
această dată din cronicile şi cuvintele Sfinţilor Părinţi; părinţi mai puţin 
răniţi de memoria istorică şi bolnavă a lumii. 
Cercetători atenţi, prof. academicieni Alex. Elian şi V. Cândea s-au ocupat 
de biblioteca lui Eminescu, sesizând bogăţia izvoarelor teologice, mai ales 
patristice. De altfel când citeşti o listă de cărţi şi manuscrise pe care 
Eminescu, în calitatea lui de bibliotecar o comunica la 6 martie 1875 
ministrului instrucţiei şi cultelor T. Maiorescu, pentru a-i aproba costul 
achiziţiei, citim aici nume şi opere ale Sfinţilor Părinţi ca: Macarie, Vasile 
cel Mare şi Grigore Teologul, Efrem Sirul sau Ilie Miniat, Nicodim 
Aghioritul, precum şi Kyriacodromionul...Cuvinte morale pentru fiecare 
duminecă; datoriilr preoţilor de popor (În: M. Eminescu, Opere,, vol XVI, 
Ed. Academiei, Bucureşti,1989, p.316). Toate acestea alcătuiau acum lectura 
lui sfântă. Atunci, cînd citim din Sf. Grigorie teologul, privind jertfa de pe 
cruce a Mîntuitorului, cuvinte inspirate ca acestea: „Nimic nu se poate 
asemăna minunii mântuirii mele: cîteva picături de sânge refac universul 
întreg” sau în Sf. Ioan Damaschin” „ Domnul, pentru iubirea de oameni a 
luat firea noastră şi prin sângele Lui făcător de viaţă este distrusă moartea, 
aşa precum întunericul dispare când vine lumina...; şi: stricăciunea este 
alungată la apropierea vieţii...”. Ce unitate de spirit, de gândire şi simţire 
dintre aceste teologhisiri patristice şi cuvintele ca de fulger ale poetului în 
faţa Crucii lui Hristos care se cuvin reaminitite: ”Astfel a se sacrifica pe sine 
pentru semenii săi...din iubire, a rămas de atunci cea mai înaltă formă a 
existenţei umane, „acel sâmbure de adevăr care dizolvă adânca dizarmonie şi 
asprimea luptei pentru existenţă ce bântuie natura întreagă”.  
Dar pe cât ne este îngăduit să străbatem în adâncul de taină  al sufletului său, 
ni se iveşte întrebarea: a rămas Eminescu doar cu ochii la Cruce-la Cel 
răstignit? Era în conştiinţa lui gândul că moartea e cuvântul cel din urmă? 
Din unele jocuri de idei şi cuvinte, prin unele poezii, aşa s-ar părea, dar 
numai la suprafaţa existenţei, nu în adânc. De aici, din ultima adâncime, 
dimpotrivă, strigătul sufletului lui e strigătul credinţei în Dumnezeul cel viu, 
şi-n viaţă. 
Un şoc, cu totul particular, inedit, îl provoacă poezia „Mortua est”. Începută 
ca o meditaţie încă din octombrie 1866, e trimisă spre publicare din Viena la 
Convorbiri Literare în februarie 1871. Geneza ei cu fiecare strofă şi vers e ca 
un foc continuu, cu „troznituri de incendiu” cum tâlcuieşte G. Călinescu. 
Dar finalul, asupra căruia nu ştim să se fi stăruit prin vreo exegeză autentică 
până acum este de-a dreptul uluitor: 
„La ce?...Oare totul nu e nebunie? 
Au moartea ta, înger,de ce fu să fie? 

Au e sens în lume?...Tu chip zâmbitor 
Trăit-ai anume ca astfel să mori?” 
 
Dar mai ales: 
 
„De e sens într-asta, e'ntors şi ateu 
Pe palida-ţi frunte nu-i scris Dumnezeu”. 
 
Poate unii vor fi fost ispitiţisă concludă de aici că Eminescu are momente de 
slăbire a credinţei, forme de ateism. Nimic mai infam n-ar fi la adresa lui 
decât o asemenea părere deşartă. Dimpotrivă, nu cred să se fi exprimat în 
literatura universală o sentinţă genială asemenea acesteia. 
„De e sens într-asta-în moarte, e'ntors şi ateu”-deci: moartea e atee! 
Şi, ”Pe palida-ţi frunte nu-i scris Dumnezeu”, adică, de o limpezime 
fulgerătoare” Dumnezeu nu este semnatarul morţii. 
Uimitor, de unde ţâşnea în geniul lui o asemena viziune; nu din filosofiile 
lumii ci numai din Sfânta Scriptură. Căci de unde chiar la unii teologi, de   
n-am pomeni pe un mare teolog al veacului K.Rahner (1904-1984) moartea 
apare firească, Dumnezeiasca Scriptură vorbeşte neîndoios: „Dumnezeu n-a 
făcut moartea şi nu se bucură de pieirea celor vii, El a zidit toate 
lucrurile spre viaţă” (Înţelepciunea lui Solomon 1, 13-14).Şi numai prin 
neascultarea poruncii dumnezeieşti, prin gustarea „ din pomul cunoştinţei 
binelui şi răului” i s-a atras atenţia lui Adam ca „va muri” (Fac.2, 17). 
Atunci, real „moartea este plata păcatului” (Rom. 6, 23). Iar Părintele 
ceresc a trimis pe Fiul său în lume tocmai „ca să surpe prin moartea Sa pe 
Cel ce are stăpânirea morţii, adică pe diavolul”(Evr. 2, 14). Moartea nu e 
deja Dumnezeu: moartea e atee, operă diabolică, distrusă de Hristos. Uimitor 
cum în acest duh revelat al Sfintei Scripturi cugetă Eminescu încă chiar din 
prima tinereţe. 
Şi cum în acest duh va urmări înfrigurat şi totuşi scânteind, taina Crucii şi 
mormântul din care va ieşi biruitor Hristos. 
Într-o noapte de Inviere, aşa cum reiese din poezia cu acelaşi nume, 
„Învierea”, petrecând prin „zidurile înnegrite” ale Bisericii, urmărit de 
„spiritul rece al morţii”, el contemplă şi ascultă: 
 
„Un singur glas îngână cuvintele de miere, 
Închise în tartajul străvechii Evanghelii” 
 
Şi apoi contemplă cum: 

C'un muc în mâini moşneagul cu barba de zăpadă 
Din cărţi cu file unse norodul îl învaţă 
Că moartea e în luptă cu veşnica viaţă, 
Că de trei zile'nvinge, cumplit muncindu-şi prada”. 
 
Sufletul participă viu şi aude încă: „O muzică adâncă şi plină de blândeţe”, 
care „Pătrunde tânguioasă puternicile bolţi; iar gândul îi freamătă neliniştit 
murmurând: „Pieirea, Doamne sfinte, căzu în orice colţ, / Căci a căzut,-
unde? în însuşi Izvorul de vieţe”. Dar „pieirea”-altfel spus moartea, căzând 
în „izvorul de vieţe” nu va fi înghiţită de viaţă?...ca şi întunericul de 
lumină?. El trăieşte această minune în noaptea pascală: 
 
„Douăsprezece ceasuri răsună...Miez de noapte... 
De-odată'n negre ziduri lumina dă năvală... 
Un clocot lung de glasuri vui de bucurie, 
Colo'n altar se uită şi preoţi şi popor, 
Cum din mormânt răsare Christos mângâietor, 
Iar inimile toate s-unesc în armonie. 
Cântări de laude'nălţăm 
Noi Ţie Unuia, 
Primindu-l cu psalmi şi cu ramuri, 
Plecaţi-vă neamuri 
Cântând Aleluia! 
Christos a înviat din morţi, 
Cu cetele sfinte”. 
  
Şi într-adevăt, în duhul adâncii ortodoxii, teologhiseşte: 
  
„Cu moartea pre moarte călcând-o, 
Lumina ducînd-o 
Celor din morminte!” 
 
Gândirea umană din totdeauna a trebuit să răspundă la două teme 
fundamentale: a iubirii încununată cu sacrificiul, şi a vieţii în lupta 
biruitoare asupra morţii. Noi l-am interogat în eseul nostru pe Eminescu 
asupra acestor teme şi i-am comunicat răspunsul. Suntem îndreptăţiţi să 
spunem prin răspunsul lui că el nu este numai „poetul nostru naţional” ci că 
într-adevăr prin gândirea lui şi teologică, atât de profundă, răspunde, odată 
mai mult titlului acordat de „omul deplin al culturii româneşti”. Iar în 
viitoarele sinteze ale gândirii şi filosofiei creştine, chiar, ale teologiei 

noastre, va trebui să se ţină seama şi de el ca de un adânc gânditor creştin-
ortodox. 
De altfel, în cinstirea pe care trebuie să i-o acordăm nu trebuie uitat nicodată 
că el a văzut în Biserica Ortodoxă Română: „Maica spirituală a neamului 
românesc, care a născut unitatea limbii şi unitatea etnică a poporului”. A 
şi trăit ca un fiu devotat, drept credincios ei. I.P.S. Arhiepiscop Bartolomeu 
Anania a descoperit pe paginile unui Molitfelnic de la Mânăstirea Neamţ 
înscrisul unui duhovnic de o adâncă semnificaţie privind adevăratul suflet al 
poetului. În noiembrie 1886 Eminescu se retrage la Mânăstirea Neamţ. 
Acolo s-a spovedit şi s-a împărtăşit, iar duhovnicul a înregistrat în cartea lui 
de slujbă, o dorinţă şi rugămintea poetului, ca un testament anume: să fie 
îngropat pe malul mării, la umbra unei mânăstiri, de unde să audă chiar şi 
dincolo, de pe celălalt tărâm al existenţei: „Lumina lină”. 
Poet al iubirii a fost,...şi al luminii. 
Un alt final mai cuvenit ca acesta legat de lumină nu găsim „Era prin martie 
1889, descrie Vlahuţă; m-am dus într-o zi să-l văd pe Eminescu la ospiciul 
din strada Plantelor, unde era de curând internat. M-a cunoscut şi i-a părut 
bine când m-a văzut... Ma întrebat de prieteni căindu-i, vorbind de ei cu 
milă...adusei vorba de poezii...Atunci cu o bucurie de creator, scoase din 
buzunarul paltonului un petic de hârtie şi aşezându-se pe scaun, începe să 
citească...un şir lung de strofe de o sonoritate şi un efect ritmic fermecător... 
Fiecare vers părea rupt dintr-o poezie frumoasă. Mi-aduc aminte că două 
vorbe: foc şi aur reveneau mereu...n-am putut reţine decât aceste patru 
versuri: „Atâta foc, atâta aur / Şi-atâtea lucruri sfinte / Peste întunericul 
vieţii / Ai revărsat Părinte”. 
A sfârşi apoi lăsând, tăcut, privirea în pământ...După câteva minute de 
tăcere, îşi împreună mâinile, şi ridicându-şi ochii în sus, oftă din adânc şi 
repetă rar, cu un glas nespus de sfăşietor: „Of, Doamne, Doamne!”(Cf. Dr. I. 
Nica, Mihai Eminescu, Bucureşti, 1972, p. 320, 321). 
E de crezut că şi în acel moment al marii treceri va fi invocat „Doamne, 
Doamne!”. 
(Ortodoxia. Revista Patriarhiei Române, anul XLVII, nr. 1-2, Ianuarie-Iunie 
1995, p. 3-9 ) 

